Other sports News: महान मुक्केबाज डिंको सिंह हैं प्रेरणास्रोत : मीराकुमारी - great boxer dinko singh is the inspiration for mirakumari | Navbharat Times
great boxer dinko singh is the inspiration for mirakumari
महान मुक्केबाज डिंको सिंह हैं प्रेरणास्रोत : मीराकुमारी
: नमिता सिंह : नयी दिल्ली, 18 अप्रैल (भाषा) मणिपुर ने देश को छह बार की विश्व चैम्पियन एम सी मैरीकाम जैसी चैम्पियन महिला मुक्केबाज दी है और डिंको सिंह को प्रेरणास्रोत मानने वाली राज्य की मीना कुमारी मैसराम उन्हीं के नक्शेकदमों पर चलते हुए अंतरराष्ट्रीय प्रतियोगिताओं में देश का परचम लहराना चाहती हैं जिन्होंने हाल ही में कोलोन विश्व कप मुक्केबाजी टूर्नामेंट में स्वर्ण पदक अपने नाम किया। फरवरी में बुल्गारिया में स्ट्रैंजा कप में स्वर्ण पदक जीतने वाली सीआईएसएफ की इस मुक्केबाज को हालांकि 54 किग्रा वर्ग में खेलने का मलाल भी है क्योंकि यह ओलंपिक वर्ग में
भाषा | Updated: 18 Apr 2019, 01:42:08 PM IST
: नमिता सिंह : नयी दिल्ली, 18 अप्रैल (भाषा) मणिपुर ने देश को छह बार की विश्व चैम्पियन एम सी मैरीकाम जैसी चैम्पियन महिला मुक्केबाज दी है और डिंको सिंह को प्रेरणास्रोत मानने वाली राज्य की मीना कुमारी मैसराम उन्हीं के नक्शेकदमों पर चलते हुए अंतरराष्ट्रीय प्रतियोगिताओं में देश का परचम लहराना चाहती हैं जिन्होंने हाल ही में कोलोन विश्व कप मुक्केबाजी टूर्नामेंट में स्वर्ण पदक अपने नाम किया। फरवरी में बुल्गारिया में स्ट्रैंजा कप में स्वर्ण पदक जीतने वाली सीआईएसएफ की इस मुक्केबाज को हालांकि 54 किग्रा वर्ग में खेलने का मलाल भी है क्योंकि यह ओलंपिक वर्ग में शामिल नहीं है लेकिन फिर भी वह वजन बढ़ाकर 57 किग्रा वर्ग में कोशिश करना चाहती हैं, भले ही 2020 तोक्यो ओलंपिक के लिये काफी कम समय बचा है। तीन राष्ट्रीय चैम्पियनशिप के अलावा साल 2014 में एशियाई चैम्पियनशिप में कांस्य पदक जीतने वाली मीना कुमारी ने ‘भाषा’ से बातचीत में कहा, ‘‘मेरा लक्ष्य ओलंपिक में देश का प्रतिनिधित्व करना हैं, हालांकि मेरा वजन वर्ग ओलंपिक में शामिल नहीं है। लेकिन मैं वजन बढ़ाकर खेलना चाहती हूं। ’’ पर तोक्यो ओलंपिक के लिये काफी कम समय बचा है तो उन्होंने कहा, ‘‘मैं जानती हूं कि 57 वजन वर्ग में पांच-छह मुक्केबाज काफी मजबूत हैं। लेकिन मैं एक बार कोशिश करना चाहती हूं। अगर चुनौती दे पायी तो सही, नहीं तो कोशिश तो करूंगी ही। ’’ निकट भविष्य के लक्ष्य के बारे में बात करते हुए मीनाकुमारी ने कहा, ‘‘मैं अपनी जीत की लय को जारी रखना चाहती हूं। अभी अगला टूर्नामेंट मेरे लिये इंडिया ओपन होगा और फिर विश्व चैम्पियनशिप भी है जो ओलंपिक क्वालीफायर भी है। ’’ मुक्केबाजी में आने की प्रेरणा के बारे में उन्होंने कहा, ‘‘हमारे गांव में डिंको सिंह का स्वागत किया था जिसमें ‘बाक्सर लांग लिव’ पुकारा जा रहा था, तो मैंने भी सोचा कि यह बाक्सिंग क्या चीज है, मुझे भी लगा कि मैं भी ऐसा ही करूं। तभी से मुझे इसमें खेलने की प्रेरणा मिली। ’’ उन्होंने कहा, ‘‘पहली बार मुक्केबाजी में डिंको का नाम सुना था, जिसके बाद राज्य से मेरीकाम आयीं। ’’ पांच बार की विश्व चैम्पियन मेरीकाम से होने वाली बातचीत के बारे में मीनाकुमारी ने कहा, ‘‘दीदी (मेरीकाम) बातचीत में मुक्केबाजी की बारीकियों के बारे में बताती हैं, उनकी हर सलाह हमारे लिये फायदेमंद होती है। ’’ मीनाकुमारी ने कोलोन में प्रतिष्ठित यूरोपीय टूर्नामेंट में ड्रा के छोटे होने का फायदा उठाया और सीधे फाइनल में पहुंचकर पहला स्थान हासिल किया। जब छोटे ड्रा के बारे में पूछा गया तो उन्होंने कहा, ‘‘मेरे लिये देश के लिये पदक जीतना सबसे अहम था, मैं इसका रंग पीला ही चाहती थी। इसके लिये भले ही मैं पांच राउंड खेलूं या छह, मेरा लक्ष्य स्वर्ण पदक जीतना ही था। ’’ देश की महिला मुक्केबाजी में हो रहे बदलावों से वह खुश हैं, उन्होंने कहा, ‘‘निश्चित रूप से अब महिला मुक्केबाजों के बारे में काफी प्रयास हो रहे हैं। नये विदेशी कोच, ज्यादा टूर्नामेंट और काफी अन्य सुविधायें जिसका असर भी देखने को मिल रहा है। अब हमें हर मुक्केबाज के हिसाब से निपटने के लिये अलग तरह की रणनीति बतायी जाती है और हर दिन का ‘टास्क’ मिलता है जिसे हमें पूरा करना होता है। ’’
Web Title great boxer dinko singh is the inspiration for mirakumari(News in Hindi from Navbharat Times , TIL Network)